b'\n_START_ARTICLE_\nPiraattiahven\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPiraattiahven on pienikokoinen kala ja suurimmillaan se voi kasvaa 13\xe2\x80\x9314 cm pitk\xc3\xa4ksi. Yleens\xc3\xa4 se j\xc3\xa4\xc3\xa4 alle 10 cm pitk\xc3\xa4ksi. Lajin naaraat ovat koiraita kookkaampia. Ruumiinrakenteeltaan piraattiahvenet muistuttavat ahventa, mutta niill\xc3\xa4 on vain yksi selk\xc3\xa4ev\xc3\xa4, jossa on 3 piikki\xc3\xa4 ja 7 pehmytt\xc3\xa4 ruotoa. Kiduskannessa on ter\xc3\xa4v\xc3\xa4 piikki. Piraattiahventen kylkiviiva ei ole t\xc3\xa4ysin kehittynyt. Piraattiahvenen suu on kookas ja alaleuka ty\xc3\xb6ntyy hieman yl\xc3\xa4leukaa pidemm\xc3\xa4lle. Piraattiahventen poikasilla per\xc3\xa4aukko sijaitsee per\xc3\xa4ev\xc3\xa4n takana, mutta kalan kasvaessa per\xc3\xa4aukko siirtyy kalan kurkun kohdalle. V\xc3\xa4rilt\xc3\xa4\xc3\xa4n piraattiahven on hopeanharmaa mustin pistein ja silm\xc3\xa4n alla ja pyrst\xc3\xb6ss\xc3\xa4 on tumma juova.\n_START_SECTION_\nLevinneisyys ja elintavat\n_START_PARAGRAPH_\nPiraattiahvenella on 2 alalajia. N\xc3\xa4ist\xc3\xa4 A. s. gibbosus el\xc3\xa4\xc3\xa4 Yhdysvaltain Meksikonlahden rannikon joissa, Mississippijoessa ja Suurissa j\xc3\xa4rviss\xc3\xa4. Alalaji A. s. sayanus el\xc3\xa4\xc3\xa4 it\xc3\xa4rannikolla etel\xc3\xa4ss\xc3\xa4 aina Floridaan asti. Piraattiahvenen elinymp\xc3\xa4rist\xc3\xb6\xc3\xa4 ovat runsasta vesikasvillisuutta kasvavat j\xc3\xa4rvet, lammet ja hitaasti virtaavat joet. Piraattiahvenet ovat y\xc3\xb6aktiivisia ja saalistavat ravinnokseen vesihy\xc3\xb6nteisi\xc3\xa4 ja hy\xc3\xb6nteisten toukkia, pieni\xc3\xa4 \xc3\xa4yri\xc3\xa4isi\xc3\xa4 sek\xc3\xa4 pieni\xc3\xa4 kaloja mukaan lukien pienempi\xc3\xa4 lajitovereitaan. Lajin kutuaika on toukokuussa ja kutu tapahtuu vesikasvillisuuden jokkoon. Koiraat vartioivat aggressiivisesti hedelm\xc3\xb6ittyneit\xc3\xa4 m\xc3\xa4timunia.'